
  Forord


  Takk!


  Idéen til boken Stolthet og fordommer ble unnfanget våren 2023, under det store kastanjetreet ved Det teologiske fakultet ved Universitetet i Oslo. Vi underviste begge ved et kurs som handlet om hvordan religionsmøter og konflikter mellom kristne, jøder og muslimer i tidligere tider og i dag har formet bildet av den religiøse andre. Etter endt undervisning ble vi stående og prate begeistret om materialet og linjene som ble trukket opp, og vi bestemte at dette skulle bli en bok.


  Et blikk ut i verden viser at tematikken knapt kan være mer aktuell. Samtidig trenger samtidens konflikter historiske perspektiver. Derfor inviterte vi forfatterne i denne boken til å presentere ulike historiske situasjoner gjennom 12 kapitler. Noen av fortellingene er trøstesløse, men det ligger kanskje et håp i den gjensidige avhengigheten mellom de abrahamittiske religionene, som tross alt danner et utgangspunkt og en møteplass. Historien har vist at dette utgangspunktet også har skapt muligheter.


  Vi takker våre ni medforfattere, Gunnar Haaland, Nils H. Korsvoll, Harald E. Tafjord, Margrethe C. Stang, Joar Haga, Janus Møller Jensen, Merethe Roos, Anders Martinsen og Safet Bektovic, som har delt av forskning og kunnskap, engasjert seg i hverandres tekster og levert gode kapitler til en felles bok. Vi takker Fagbokforlaget for all tilrettelegging underveis, vår anonyme fagfelle, Dorota Klinkosz som loste manus inn i trykken, og ikke minst forlagsredaktør Per Robstad, som hele den lange veien frem til bokens fødsel har vært på hugget og gjort en enestående jobb.


  Oslo, 3. oktober 2024


  Sven Thore Kloster


  Eivor Andersen Oftestad


  


  Kapittel 1


  Med hverandre for øye i fred og fiendskap


  Sven Thore Kloster


  Konflikter mellom jøder, kristne og muslimer preger nyhetsbildet rett som det er. Men strid mellom disse gruppene er ikke noe nytt, det har pågått i snart 2000 år (for jøder og kristne) eller 1400 år (for jøder, kristne og muslimer). Det samme gjelder for fredelig sameksistens. Opp gjennom historien har både konflikter og mer fredelig fellesskap preget forholdet mellom jøder, kristne og muslimer. Begge deler har vært med på å forme så vel religiøse selvforståelser som forståelser av de andre. Ofte har man møtt hverandre i stolthet over egen tradisjon og med fordommer om den andre. Denne boka søker å klargjøre noen av fordommene, så vil tiden vise om stoltheten består.


  På de neste 300 sidene vil vi se nærmere på utvalgte religionsmøter og konflikter fra antikken til i dag, og vise hvordan disse historiske kontekstene har bidratt til å forme bildet av den religiøse andre, ofte også til gjensidig påvirkning. Hovedvekten ligger på kristne forståelser av jøder og muslimer, men boka vil også ta opp hvordan jøder og muslimer har forstått kristne.


  De historiske epokene utgjør bokas kronologi og disposisjon. Vi beveger oss likevel både i tid og rom. Mens de tre religionene har sine opphav i Midtøsten, beveger vi oss gradvis over til det europeiske kontinentet og nordover mot Norge etter hvert som vi beveger oss fram i tid, før vi til sist ender opp i et nåtidig møte mellom to religiøse verdensledere, igjen med utgangspunkt i Midtøsten.


  Vekselvirkninger


  De ulike kapittelforfatterne har spurt seg hvordan teologiske forestillinger eller sosiokulturelle, økonomiske og til og med sikkerhetspolitiske forhold har påvirket konstruksjonen, så vel som behandlingen, av den religiøse andre, som i denne sammenhengen altså er «jøden», «muslimen» eller «den kristne». Dette innsteget innebærer at vi lytter til middelalderhistoriker David Nirenberg, som understreker at behandlingen av – og vold mot – religiøse minoriteter ikke kan studeres isolert fra politiske, økonomiske og kulturelle strukturer i de aktuelle samfunnene.1 Samfunnsmessige forhold virker altså inn på religionsmøtene og på de ulike gruppenes forståelser og behandling av hverandre. Men det motsatte gjør seg også gjeldende: Ulike teologiske forestillinger påvirker også møtene med de andre og får politiske og samfunnsmessige konsekvenser. På den måten skjer det en vekselvirkning. Religiøse forestillinger påvirker samfunnet og påvirkes av samfunnet.


  Vekselvirkningen gir seg ikke bare utslag i forholdet mellom religion og samfunn, men også med tanke på forholdet mellom individ og samfunn. Noen ganger er det strukturelle samfunnsforhold som lovgivning, skattlegging eller krigføring som påvirker hvordan ulike religiøse grupper har blitt behandlet. Andre ganger kan avgjørende impulser spores tilbake til enkeltpersoner – for eksempel en regent, en reformator eller en erkediakon.


  Å studere årsaker og virkninger til historiske hendelser er derfor en svært komplisert affære. Det dreier seg om sammensatte prosesser, og det er ofte umulig å peke på én bestemt faktor som forklaring på at det gikk som det gjorde.


  No religion is an island


  Hovedargumentet i denne boka er at jødedom, kristendom og islam ikke har utviklet seg isolert, men med hverandre for øye – både i kontrast til og i fellesskap med hverandre. Kristne, muslimske og jødiske ledere, så vel som religionsforskere, har fram til den siste tiden vært mer opptatt av hva som skiller dem, enn av hva religionene har til felles. Det har vært et poeng å formidle eller studere sin egen religion som noe avgrenset og selvstendig, mens kontakt og innflytelse fra andre har blitt bortforklart eller oversett. Pendelen synes nå å svinge i den andre retningen – i alle fall blant religionsforskere.2 Nå er flere opptatt av relasjonelle koblinger og sammenhenger.


  Kristne har tradisjonelt hevdet at kristendom bygger på eller oppfyller jødedom, og muslimer at islam oppfyller eller bygger på både jødedom og kristendom. Gitt kronologien er ikke det så overraskende. Men også jødedom har latt seg forme av impulser fra kristendom og islam. For eksempel har professor i jødisk historie Israel Jacob Yuval argumentert for at påskehaggadaen – tekstene som blir lest under påskemåltidet – i senantikken utviklet seg som en respons blant annet på den utfordringen som den kristne tolkningen av høytiden representerte.3 Og historiker Garth Fowden har, som vi kommer tilbake til i kapittel 3, vist at jødiske lærde på 800- og 900-talet skrev rabbinsk kommentarlitteratur hvor teologiske impulser fra både kristne og muslimske tradisjoner medvirket.4


  På slike måter kan vi si at jødedom, kristendom og islam ikke har utviklet seg isolert, men med hverandre for øye. De senere årene har dette blitt et viktigere perspektiv for forskningen på de tre religionene. Gunnar Haaland viser i kapittel 2 at jødedom og kristendom utviklet seg til distinkte og separate religiøse tradisjoner langt senere enn det man trodde for bare noen tiår siden. Flere forskere har argumentert for at et skarpt skille mellom to etablerte religioner ikke er en realitet før det har gått flere hundre år.5 Religionshistorikeren Daniel Boyarin omtaler jøder og kristne som et sammenhengende kontinuum helt fram til keiser Konstantin gjør kristendom til statsreligion i det romerske imperiet i det fjerde århundret.6 Selv om tidlige kirkefedre som Justin Martyr argumenterer sterkt for å sementere jøder og jødisk tradisjon som noe essensielt annet enn kristen tro, og jødisk tradisjon ofte ble brukt som konstituerende kontrast da vestlige og østlige kirkefedre utmeislet sine tanker om Kristus og kirken i oldkirken,7 er det mye i både arkeologi og tekster som tyder på at kristne og jøder også hadde tette relasjoner på grasrotnivå flere steder i antikken. Da kirkefaderen Johannes Khrysostomos for eksempel holdt sine Adversus Ioudaios-prekener (gresk, mot jøder) i 380-årene, snakker han ikke til jøder, men til kristne som gikk i synagogene, feiret påske sammen med jøder, eller giftet seg jødisk. Til langt opp i tidlig middelalder forbyr kirkelige konsiler og ledende teologer tett sosialisering med jøder i et forsøk på å skille praksiser og mennesker i de to religiøse tradisjonene. Men siden det stadig gjentas, er det grunn til å tro at forbudene ikke alltid følges. På jødisk side var også rabbinerne ivrige motstandere av at jøder sosialiserte med kristne.8


  Nils H. Korsvoll tar i kapittel 3 utgangspunkt i at ikke bare jødedom og kristendom, men alle de tre abrahamittiske tradisjonene vokste fram i de samme områdene og med de samme fortellingene og figurene. De både deler og konkurrerer om hellige steder, narrativer, persongallerier og fortolkninger av hellige tekster. I de formative årene i senantikken fikk de ulike religiøse tradisjonene bryne seg mot hverandre og utviklet seg i relasjon til hverandre. Dette betyr ikke at de er like, men det betyr at når vi studerer jødedom, kristendom og islam i dag, så må vi studere dem med dette for øye: at det relasjonelle forholdet – både samvirke og konkurranse – er del av deres teologiske, sosiale og historiske formative kontekst.


  Islams ekspansjon i Levanten førte til at både jøder og kristne på 600-tallet og utover måtte fortolke religiøs og politisk selvforståelse og identitet på nytt. Kristne hadde ikke lenger politisk eller militært hegemoni, og var maktmessig en minoritet på linje med jøder. Det påvirket både teologiske praksiser og tenking, kunst og kirkearkitektur.9 I Bagdad under det abbasidiske dynastiet på 700- og 800-tallet studerte jødiske, muslimske og kristne lærde gresk filosofi. De oversatte Aristoteles og syriske kirkefedre til arabisk, og diskuterte gresk logikk, forholdet mellom religion og vitenskap og andre filosofiske og vitenskapelige ideer fra den greske antikken.10 Selv om forholdet til vitenskap og gresk filosofi har vært omdiskutert i alle de tre religionene, har det også preget den formative kommentarlitteraturen i alle tradisjonene. Korsvoll viser i kapittel 3 at det samme også gjelder tenkingen om romersk rett og forholdet mellom juss og religion.


  Etter den formative perioden i senantikken ble de religiøse tradisjonene mer og mer institusjonalisert som distinkte og adskilte tradisjoner, men den gjensidige påvirkningen fortsatte i århundrene som fulgte – og da ofte i form av fiendebilder og fordommer. Den dag i dag ser vi fortsatt spor av slike fiendebilder og fordommer mellom jøder, kristne og muslimer, samtidig som den geopolitiske situasjonen med muslimsk innvandring til Europa og konfliktene i Midtøsten ytterligere blir brukt til å politisere og polarisere forholdet mellom ulike grupper. Også av den grunn er det nyttig å studere religionsmøter mellom jøder, kristne og muslimer i en større historisk sammenheng.


  Vold og fiendebilder


  Selv om alle tre religioner har utviklet seg i relasjon til hverandre, har maktforholdet mellom dem ofte vært sterkt asymmetrisk. Dette gjelder særlig kristendoms og islams forhold til jødedom. Etter at keiser Konstantin innførte kristendom som statsreligion i det romerske imperiet, ble kirken del av det imperiale establishmentet, mens jøder måtte leve som annenrangs borgere. De fortsatte å ha lovfestet beskyttelse, slik de hadde hatt det i det gamle Romerriket, men beskyttelsen ble svekket utover i tidlig middelalder, hvor det fant sted en tiltakende mistenkeliggjøring og segregering. Kirkens anklager mot jødene var i utgangspunktet teologiske: De var kollektivt anklaget for å ha drept Jesus, og for ikke å forstå Messias-profetiene i Det gamle testamentet. Men anklagene fikk ofte sosiale og politiske konsekvenser. Allerede i 388 ble ekteskap mellom kristne og jøder forbudt i det bysantinske Østromerriket, og i 429 ble det offisielle jødiske patriarkembetet, som hadde vært et symbol på jødisk enhet i Palestina og den jødiske diasporaen, opphevet etter press fra den bysantinske patriarken. Etter at kirken i tidlig middelalder fant ut at jøder også hadde Talmud, ble de mer og mer ansett som kjettere: De hadde ikke bare misforstått sine egne hellige tekster, men også utviklet nye og falske, lød anklagen. Og da franske soldater og småbønder la på vei for å delta i det første korstoget på slutten av 1000-tallet, massakrerte de tusenvis av jøder i Rhindalen, som Eivor A. Oftestad skriver om i kapittel 4. Hvorfor dra helt til Det hellige land for å drepe troens fiende, når de finnes her på hjemmebane, lød resonnementet. Med korstogene var en barriere brutt, og i århundrene som fulgte, erfarte jøder i Europa alt fra å bli isolert i gettoer og «jødegater» til å bli tvangskonvertert, landsforvist eller massakrert. Og i Spania, som Harald Endre Tafjord beskriver i kapittel 5, ble jøder etter hvert også definert ut fra rasekriterier og avstamning av den dominikanske inkvisisjonen, før de til slutt måtte forlate kongedømmet i 1492.


  Jøder måtte tidvis også bære hatter og gule stjerner. Stigmatiseringen med hodeplagg og andre godt synlige symboler ble så vanlig i den vestlige kulturen at vi gjenfinner disse symbolene også i norsk kirkekunst fra middelalderen, som Margrethe Stang viser i kapittel 6. Et eksempel er framstillingen av de «jødiske» torturistene i takmaleriene fra Ål stavkirke, som preger forsiden av denne boka. Stang gjenfinner ikke bare «jødehatter», krumme neser og andre karikaturer på jøder i kirkekunsten, men også sarasenere (datidens betegnelse for muslimer) med store neser, mørk hud og groteske «tyrkerhoder». Legendene og de karikerte ideene og bildene av både «jøder» og «muslimer» ankom med andre ord til Norge mange hundre år før de første levende jøder eller muslimer satte sine bein på norsk jord. Situasjonen var imidlertid annerledes i Danmark, hvor jødiske handelsfolk hadde hatt begrenset tilgang til kongeriket siden 1500-tallet. Men som Janus Møller Jensen viser i kapittel 8, motarbeidet kirkens biskoper også der jøder, selv om kong Christian 4. aktivt inviterte sefardiske jøder og ga dem beskyttelse i hertugdømmet Holsten. Der fikk de, til forskjell fra flere andre steder i Europa, en del rettigheter.


  De antijødiske holdningene som i antikken og senantikken var teologisk fundert, fikk en bredere folkelig utbredelse i middelalderen. Jøder fikk for eksempel skylden for både brønnforgiftning og pest. Fra og med opplysningstiden ble fordommene også sekularisert og aktivt brukt i konstruksjonen av de moderne ideene om folk og nasjonalstat. Språket om «den jødiske fare» ble fornyet, men forestillingene om det jødiske folk eller den semittiske rasens «fordervelige egenskaper» hadde like fullt sine røtter i kultur- og kirkehistorien. Utfallet for jøder i den europeiske opplysningstiden – og etter hvert nasjonalismen på 1800-tallet – fikk likevel ganske forskjellige utfall. Merethe Roos viser i kapittel 9 at mens de såkalte jødefeidene i Danmark på begynnelsen av 1800-tallet endte med at kong Frederik 6. ga Danmarks jøder fulle borgerrettigheter i 1814, så innførte eidsvollsfedrene et totalforbud mot jøder i Norge samme år. Grunnlovens såkalte jødeparagraf bygget paradoksalt nok på opplysningstidens idéer om frihet og likhet, slik man finner dem blant engelske deister, franske rasjonalister og tyske idealister. Håkon Harket har formulert dette paradokset presist i sin bok om grunnlovsparagrafen: «Kildene til det vi anser som det beste i Grunnloven, idéene om frihet og likhet, er langt på vei de samme som kildene til det verste: forakten for jødene.»11 I Norge ble «jødene» definert som «en stat i staten», og ansett som en politisk trussel. I Danmark fikk jøder borgerrettigheter. Det er betydningsfullt, selv om det ikke betyr at dansk offentlighet var fri for antisemittisme av den grunn. Også argumenter for å gi jøder borgerrettigheter kunne ha en antisemittisk slagside – noe man finner flere eksempler på i de norske debattene om opphevelsen av paragrafen utover i 1840-årene.12


  Kontrasten mellom Danmark og Norge er grell også et århundre senere. Mens norsk politi og norske byråkrater deltok i interneringen av landets jøder i oktober 1942, og deretter transporterte dem til lasteskipet Donau, som fraktet dem videre til nazistenes utryddelsesleirer i Tyskland og Polen, motsatte dansk politi seg ordren fra okkupasjonsmakten og ble i stedet selv internert i Danmark i 1943. Anders Martinsen argumenterer i kapittel 10 for at Den norske kirke protesterte for sent og for tamt mot tyskernes behandling av de norske jødene, og skriver at kirken var preget av antisemittiske holdninger gjennom hele mellomkrigstiden.


  Jøder hadde gjennomgående bedre kår i muslimske land enn i det kristne Europa. Forholdet var ikke belastet med de samme teologiske stridsspørsmålene som preget forholdet mellom jøder og kristne. Mot å godta muslimers overordnede posisjon i samfunnet, underlegge seg visse restriksjoner, samt betale en spesiell skatt, hadde jøder (og kristne) status som dhimmi og rett til beskyttelse av liv og eiendom. Dette hindret likevel ikke diskriminering og forfølgelse enkelte tider og steder. Ved å konvertere til islam kunne de endre sine rettigheter og status, noe mange også etter hvert gjorde.


  Islam ble fra første stund en militær trussel mot de kristne imperiene, og muslimske hærførere underla seg allerede i løpet av 600-tallet store kristne kjerneområder i Levanten og Nord-Afrika. På begynnelsen av 700-tallet erobret muslimske styrker Spania. I århundrene som fulgte, bølget frontene fram og tilbake. Korsfarere befestet Det hellige land i knapt to hundre år, fram til de muslimske mamelukkene erobret Acre i 1291. I 1492 falt derimot den siste muslimske bastionen i Granada i Spania, om lag 40 år etter at osmanene på andre siden av Europa hadde inntatt den bysantinske keiserens hovedstad, Konstantinopel. De tyrkisktalende osmanene hadde siden slutten av 1300-tallet erobret store deler av det gamle bysantinske riket. Det nye muslimske imperiet la etter hvert under seg store deler av Balkan, Nord-Afrika, Levanten og Mesopotamia. I kapittel 11 viser Safet Bectovic hvordan bosniske muslimer har forhandlet identitet og forholdt seg til mange ulike herskere: først til osmanene, deretter til både kristne habsburgere og jugoslaviske kommunister.


  Etter å ha underlagt seg store deler av Balkan fortsatte de osmanske styrkene nordover. I 1529 beleiret de Wien, byen til keiseren av Det hellige tysk-romerske riket, samtidig som Luther og de andre reformatorene kjempet sin åndelige kamp mot paven og den tysk-romerske keiseren. Som Joar Haga viser i kapittel 7, førte dette til at Luther fikk et sammensatt syn på muslimer: For ham var de både kjettere og Guds redskaper som straffet paven.


  Den svenske religionshistorikeren Mattias Gardell har argumentert for at det relativt fragmenterte Vest-Europa fikk samlet seg bak paven og en felles identitet – kristenheten – i korsfarertiden.13 På den måten hadde muslimer i praksis en identitetsskapende funksjon på den vestlige «kristenheten». Orientalisten William Montgomery Watt har vist at det ble skapt et vrengebilde av islam i Vest-Europa på denne tiden. Islam ble ikke bare framstilt som en falsk tro og forvrenging av sannheten om Gud, men også som en voldelig, nytelsessyk og promiskuøs religion, hvor Muhammed figurerte som antikrist.14 Vrengebildets primære funksjon var intern: å skape et bilde av kristendommen som en kontrast – som den sanne, fredselskende, asketiske og begjærsovervinnende troen. I tillegg fungerte det som en projeksjon av Europas egen skyggeside, og bidro dermed også til å lede oppmerksomheten bort fra denne.15 Men mens muslimer befant seg på den andre siden av grensene i øst (Levanten) og vest (Spania) og ble sett på som en ytre fiende, både militært og teologisk, befant jøder seg på begge sider av de samme grensene. De ble ikke bare sett på som en ytre fiende, men også en indre – og da både teologisk, kulturelt, økonomisk og sosialt. De bodde i de samme byene og i de samme gatene, de jobbet for kongene, og de drev handel. Jøder ble sett på som både teologiske, sosiale og økonomiske konkurrenter av kristne.


  Ifølge Håkon Harket har jødehatet, «i nærmere 2000 år, fram til Holocaust, … vært en av kristendommens sentrale, identitetsskapende ytringsformer».16 Det er en sterk påstand, og den viser også noe av alvoret med tematikken i denne boka. Fiendebildene har som nevnt vært seige, og man skal ikke lese mange kommentarfelt før man ser at de lever i beste velgående også i vår egen tid. Etter holocaust har det heldigvis skjedd et gradvis oppgjør med antijødiske holdninger og teologi i mange vestlige kirker, selv om mye fremdeles gjenstår.17 Nyorienteringer og dialogarbeid også mellom muslimer og kristne har skutt fart i Vest-Europa de siste tiårene, blant annet som respons på økningen i rasisme, muslimfiendtlighet og populistisk høyreekstremisme. Samtidig har konfliktene i Midtøsten i kjølvannet av staten Israels opprettelse i 1948 ført til økt politisering og spenninger også mellom jøder, muslimer og kristne – og særlig mellom jøder og muslimer. I kapittel 12 viser Sven Thore Kloster hvordan denne geopolitiske konteksten, etter århundrer med vold og fiendtlig retorikk, førte pave Frans og storimamen av al-Azhar i Kairo sammen i et opprop om verdensfred og kristen-muslimsk forbrødring.


  Differensieringsprosesser og begreper


  Utgangspunktet for denne boka er som nevnt at jødedom, kristendom og islam har utviklet seg med hverandre for øye – både i voldelig kontrast og i samvirke. Historisk sett har forskjellene mellom de religiøse tradisjonene utviklet seg og blitt gjenstand for avklaringer til ulike tider og på ulike steder. Behovet for å markere forskjeller har hatt en rekke ulike årsaker, både kulturelle, sosiale, politiske og teologiske. Som vi også har sett, har en del av disse differensieringsprosessene vært voldelige og hatt store konsekvenser, spesielt for jøder, som fram til 1948 har levd som minoriteter i ulike kristne og muslimske land med varierende grad av beskyttelse og rettssikkerhet.


  Trond Berg Eriksen, Håkon Harket og Einhart Lorenz har i det norske standardverket om antisemittismens historie, Jødehat (2005), vist at stereotypiene om jøder ikke har noe med reelle jøder å gjøre. Snarere speiler holdningene fenomener som majoriteten til ulike tider har mislikt. I antikkens teologiske antijudaisme anklages jøder for å ha drept Jesus og for ikke å ha forstått hans guddommelige natur. Opplysningstidens rasjonalister ser derimot på jøder som overtroiske og gammeldagse. Blant marxister og sosialister blir jøder stemplet som kapitalister og «finansjøder», og blant de konservative og religiøse representerer de liberalisme og ateisme. På den måten gjenspeiler antisemittismen til enhver tid majoritetskulturen og er kontekstuell. Antisemittisme må derfor analyseres og fortolkes ut fra den konkrete historiske konteksten den er en del av, lyder oppfordringen fra Eriksen, Harket og Lorentz.18


  I denne boka bruker vi antisemittismebegrepet i bred forstand, selv om det er et sterkt ladet begrep. Vi begrenser det ikke til raseorienterte begrunnelsesstrategier som skjøt fart rundt 1879, da Willhelm Marr lanserte begrepet «Antisemitismus». Fenomenet er langt eldre enn begrepet.19 Forsøket på et konseptuelt skille mellom antijudaisme og antisemittisme har blant annet blitt benyttet for å renvaske kirken for medansvar for holocaust.20 Men ideologisk sett var det lite nytt i nazistenes antisemittisme, og den var heller ikke bare begrunnet i rase. Ideologien innebar også kulturelle ideer, godt forankret i kristen tradisjon, og koblet det rasemessige med messianske og revolusjonære forestillinger. Motsatt kan det også argumenteres med at de moderne, raseorienterte begrunnelsene har forløpere langt tilbake i tid, blant annet i den spanske inkvisisjonen på 1400-tallet, som kommentert i kapittel 5. Begrepsbruken varierer litt fra kapittelforfatter til kapittelforfatter. Når begrepet antijudaisme brukes, er det for å presisere at det dreier seg om eksplisitt teologisk begrunnet antisemittisme. Ellers brukes antisemittisme i bred forstand, i alt fra fordommer om jøder til folkemord på jøder.


  Korsfarertidens polemiske vrengebilde av «muslimen» ble som tidligere nevnt sementert i europeisk identitets- og mentalitetshistorie, og har fortsatt å prege bildet av muslimer i Vesten. I dag brukes både begrepene islamofobi og muslimfiendtlighet for å betegne rasisme og negative fordommer og stereotypier av muslimer. Mens «islamofobi» er det vanligste begrepet i engelskspråklig litteratur, brukes tidvis også «muslimfiendtlighet» på norsk, blant annet for å signalisere at det dreier seg om fordommer, tankesett og ideologiske fiendebilder, og ikke primært om en fobi i psykologisk forstand.21 I denne boka brukes begrepene litt om hverandre.


  Selv om muslimfiendtlighet og antisemittisme ikke refererer til identiske historiske fenomener, er det store likheter mellom den rasistiske retorikken mot jøder og muslimer.22 Begge bygger på et repertoar av nettopp historiske og resirkulerte negative stereotypier og kvalifiserer som rasisme i bred forstand. Denne kulturelle rasismen innebærer underliggende ideer om at jøder eller muslimer kun i kraft av sin religiøse tilhørighet har bestemte negative vesenskjennetegn, politiske holdninger eller karaktertrekk.23


  Dette betyr imidlertid ikke at differensieringsprosesser mellom jøder, kristne og muslimer i seg selv er eller alltid har vært rasistiske eller illegitime på annet vis. Flere typer differensieringsprosesser er helt naturlige deler av religiøse tradisjoners liv og utvikling. For mye fokusering på forskjell (othering) og for mye fokusering på likhet (saming) kan derimot ha uheldige konsekvenser.


  I denne boka søker de ulike forfatterne å beskrive de relasjonelle differensierings- og samhandlingsprosessene mellom jøder, kristne og/eller muslimer i helt konkrete historiske kontekster. Selv om ingen kontekster er like, ser vi at flere av differensieringsstrategiene og -prosessene har fellestrekk og gjentas i historien.


  Virkningshistorie og kulturelt minne


  Når religion kobles til gruppeidentitet, aktiveres både emosjoner og kulturelle minner. Slik blir religion også et effektivt virkemiddel i politisk retorikk. Da president George Bush i kjølvannet av 11. september 2001 sa at han skulle starte et korstog mot USAs fiender, hva hørte folk da? Hvordan virket den religiøst ladede metaforen for å legitimere og mobilisere støtte for krigen mot terror? Hvilke kulturelle minner som er dominerende på hvilke steder, til hvilke tider og i hvilke grupper, varierer. Korstogene, som i realiteten var militære nederlag for paver og de europeiske kongene på 1200-tallet, ble fortolket helt annerledes etter den europeiske imperialismen i Midtøsten på 1800- og 1900-tallet. Araberne, som den gang var seierherrer, og for hvem korstogene ikke hadde vært noe viktig minne, fortolket nå korstogene i lys av samtidens europeiske kolonialisering.24 Da ble ikke korstogene krigføring i en begrenset periode, fra om lag 1095 til 1291, men noe mer – nemlig vestlig krigføring mot muslimer i bred forstand. Og, mens vestlige historikere avviste korstogenes relevans for tolkning av den politiske nåtiden, ble korstogstematikken hjertelig omfavnet i populærkulturen.25 Så da Bush tok i bruk korstogmetaforen, klarte han med andre ord å aktivere ganske ulike bilder fra historiens minnearkiv.


  Dette indikerer at historien ikke er så rettlinjet som vi ofte tror. Eller, rettere sagt, virkningshistorie er ikke en rettlinjet prosess. En historisk tekst eller hendelse kan ha hatt stor betydning i sin samtid, for så å bli glemt eller fortrengt av senere generasjoner, før den blir gjenoppdaget, reaktualisert og kanskje også gitt ny betydning i en helt annen kontekst flere århundrer senere.26 Et annet godt eksempel er Luther, som kunne skrive både fordelaktig om jøder, men også svært antisemittisk. I sine mest jødefiendtlige skrifter tar reformatoren til orde for å brenne synagoger og jødiske skoler, konfiskere pengene deres og sette dem i leirer og gi dem hakke og spade så de kan gjøre nytte for seg.27 Det virkningshistoriske resonnementet kan likevel ikke trekkes like rettlinjet fram til holocaust som det filosofen Karl Jaspers gjorde: «Was Hitler getan, hat Luther geraten.»28 For det er ikke før med 300-årsjubileet for reformasjonen, i 1817, at Luthers jødefiendtlige tekster blir hentet fram (igjen) fra historiens arkiv og hyllet av tyske romantikere og nasjonalister i seiersrusen over Napoleons nederlag. Atter 120 år senere brukes de aktivt av ideologer og propagandister i Det tredje riket til å legitimere nazistisk jødehat, blant annet krystallnatten i 1938 – som for øvrig skjedde natt til Luthers bursdag, 10. november.29


  Virkningshistorie er altså ikke en rettlinjet prosess. Tekster og hendelser dør, for så å gjenoppstå i andre tider og på andre steder. Minner om den religiøse andre reaktualiseres på ulikt vis i historien. Utvalgte deler av historien løftes fram til forskjellige tider. Fortid og nåtid smelter stadig sammen på nye måter i religionsmøtet. Derfor er det interessant å studere religionsmøter i en historisk sammenheng. For religiøs identitet og derfor også religionsmøter er ikke bare preget av den samtidige og synkrone konteksten: politikk, økonomi og sosiale forhold. De preges også av den diakrone konteksten: det kulturelle minnet om den andre og om egen tradisjon. For Luther var Augustin en av de viktigste samtalepartnerne, selv om han levde 1000 år tidligere. For korsfarerne var bibelske motiv om Jesus som renser tempelplassen, kanskje noe av det som hadde størst forklaringskraft for oppdraget de bega seg ut på.


  Religionsmøtene vi har valgt ut og presenterer i denne boka, er alle formative historiske hendelser som preger norsk kontekst i dag – noen riktignok mer direkte enn andre, andre mer som minner. Når vi skriver historien om disse religionsmøtene, sier det kanskje vel så mye om oss selv som om den bestemte tiden vi prøver å skildre i kapitlene.

